Die KragDag Raadsaal aanbiedings wat in die Raadsaal tent op die terrein aangebied word, is gratis vir die besoekers van KragDag.
James Kemp is die hoofredakteur van Klankkoerant op Pretoria FM en hy verduidelik wat die rol van `n onafhanklike radiostasie vandag in Suid-Afrika is.
Waldimar is redakteur van Rapport en aanbieder van die nuus-aktualiteitsprogram KN Verslag In Gesprek op kykNet. Hy is gebore in Kaapstad, het gematrikuleer by Paul Roos Gimnasium op Stellenbosch en sy joernalistieke loopbaan in 2001 begin by Die Burger ná die voltooiing van die grade BA Regte, BPhil (Joernalistiek) en MPhil (Joernalistiek) aan die Universiteit Stellenbosch. In 2004 voltooi hy die graad MPhil (Ontwikkelingstudies) aan die Universiteit van Oxford, waar hy met ’n Rhodes-beurs studeer. Ná drie jaar by Beeld in Johannesburg is Waldimar na Lagos, Nigerië in 2007 om ’n koerantburo vir Media24 in Wes-Afrika te vestig. Hy word in 2009 nuusredakteur van Beeld en in 2011 redakteur van die nuustydskrif NuusNou/NewsNow. Waldimar is al drie keer bekroon met ’n ATKV-mediaveertjie as beste aanbieder van ’n nuus- of aktualiteitsprogram en is in 2019 genomineer vir ’n Safta vir beste TV-aanbieder in Suid-Afrika.